
	1.ՀՀ ֆինանսների նախարարություն
	12.08.2026թ.

	
	N 01.1/9/21637-2026

	ՀՀ վարչապետի աշխատակազմի ղեկավարի 10.08.2026թ․ N 02/16.32/26995-2026 գրությամբ ներկայացված «Գույք ամրացնելու, նվիրելու և անհատույց օգտագործման իրավունքով հանձնելու մասին» ՀՀ կառավարության որոշման նախագծի վերաբերյալ հայտնում ենք հետևյալը․
Նախագծի 3-րդ կետով նախատեսվում է 2026թ․ մայիսին ՀՀ-ում կայացած Եվրոպական քաղաքական համայնքի 8-րդ գագաթնաժողովի կազմակերպման շրջանակում ծառայությունները մատուցող ընկերության կողմից տրամադրված առանձին գույքեր (աթոռ, սեղան, կոնստրուկցիաներ և այլն) մինչև 2026թ․ նոյեմբերի 1-ը անհատույց օգտագործման իրավունքով հանձնել «Դոպինգ Սփեյս» ՍՊԸ-ին։
Այդ կապակցությամբ նշենք, որ ՄԱԿ-ի «Կենսաբանական բազմազանության մասին» կոնվենցիայի (CBD) Կողմերի 17-րդ համաժողովի (COP17) կազմակերպման կազմակերպչական աշխատանքների իրականացման նպատակով շրջակա միջավայրի նախարարության կողմից ծառայությունների մատուցման պայմանագիր է կնքվել «Դոպինգ Սփեյս» ՍՊԸ-ի հետ՝ ինչպես առանձին ծառայությունների մատուցման, այնպես էլ ապրանքների ձեռքբերման (աթոռ, սեղան, գորգ և այլն) համար։
Հետևաբար բացահայտման կարիք ունի՝
ա/ Նախագծով անհատույց օգտագործման իրավունքով «Դոպինգ Սփեյս» ՍՊԸ-ին հանձնվող գույքը արդյոք համադրվել է շրջակա միջավայրի նախարարության հետ կնքված ծառայությունների մատուցման պայմանագրերով ձեռք բերվող գույքի ցանկի հետ (հնարավոր կրկնորդումների բացառման նպատակով),
բ/ շրջակա միջավայրի նախարարության հետ կնքված ծառայությունների մատուցման պայմանագրերում հաշվի են առնվել Նախագծով անհատույց օգտագործման իրավունքով գույքի տրամադրման հանգամանքը։
	Քննարկվել է, «Դոպինգ Սփեյս» ՍՊԸ-ին անհատույց օգտագործման իրավունքով հանձնվող գույքի տեսակն ու քանակը համաձայնեցվել են շահագրգիռ կողմերի հետ։

	2. ՀՀ շրջակա միջավայրի նախարարություն
	11.08.2026թ.

	
	N  1/06.3.1/7127-2026

	Ի պատասխան վարչապետի աշխատակազմի 2026 թվականի օգոստոսի 10-ի N 02/16.32/26995 գրության՝ առաջարկում եմ «Դոպինգ Սփեյս» սահմանափակ պատասխանատվությամբ ընկերության կողմից 2026 թվականի հոկտեմբերի 15-ից 31-ը Հայաստանում կայանալիք «Կենսաբանական բազմազանության» մասին կոնվենցիայի կողմերի 17-րդ համաժողովի (CBD COP17) կազմակերպման աշխատանքների ծավալով պայմանավորված «Գույք ամրացնելու, նվիրելու և անհատույց օգտագործման իրավունքով հանձնելու մասին» Կառավարության որոշման նախագծի 3-րդ կետում սահմանված «նոյեմբերի 1-ը» բառերը փոխարինել «դեկտեմբերի 1-ը» բառերով։
	Ընդունվել է։ Կատարվել է համապատասխան փոփոխություն։


	3. «Կ. Դեմիրճյանի անվան մարզահամերգային համալիր» ՓԲԸ

	11.08.2026թ.

	
	N Ն/21.2/8172-2026

	Ի կատարումն ՀՀ վարչապետի աշխատակազմի № 02/16.32/26995-2026 գրությամբ սահմանված հանձնարարականի՝ 2026 թվականի մայիսին Հայաստանի Հանրապետությունում կայացած Եվրոպական քաղաքական համայնքի 8-րդ գագաթնաժողովի կազմակերպման ծառայությունների մատուցման պայմանագրով ստանձնած պարտավորությունների կատարման շրջանակում ծառայությունները մատուցող ընկերության կողմից տրամադրված համապատասխան գույքը (այսուհետ՝ Գույք)՝ համաձայն Աղյուսակ 2-ի, «Կարեն Դեմիրճյանի անվան մարզահամերգային համալիր» ՓԲԸ-ին (այսուհետ՝ ՓԲԸ) նվիրաբերելու վերաբերյալ հայտնում ենք հետևյալը․ Ուսումնասիրելով ներկայացված Գույքի վերաբերյալ տեղեկատվությունը՝ հայտնում ենք, որ այն նախատեսված է եղել բացառապես Եվրոպական քաղաքական համայնքի 8-րդ գագաթնաժողովի կազմակերպման ու անցկացման համար։ Գույքն իր բնույթով ու նշանակությամբ հանդիսանում է տվյալ միջոցառման ապահովման համար ձեռք բերված նյութական արժեք, որի օգտագործման նպատակայնությունը պայմանավորված է եղել միմիայն նշված գագաթնաժողովի անհրաժեշտությամբ, հետևաբար՝ ՓԲԸ-ի կողմից դրա հետագա շահագործման անհրաժեշտությունը բացակայում է։ Միաժամանակ, հաշվի առնելով Գույքի (մասնավորապես՝ կտորի, գորգածածկույթի, գործվածքեղենի) տեխնիկական բնութագրերն ու օգտագործման առանձնահատկությունները, ինչպես նաև այն հանգամանքը, որ միջոցառման անցկացման ընթացքում դրանք ենթարկվել են ձևափոխման և կտրտման՝ համապատասխանեցվելով կոնկրետ միջոցառման ձևաչափին (կորցրել են նախնական ապրանքային տեսքը), դրանք պիտանի չեն ՓԲԸ-ի կանոնադրական գործունեության շրջանակում հետագա կիրառման համար և չեն կարող ապահովել վերջինիս կողմից դրանց արդյունավետ ու նպատակային շահագործումը։ Ելնելով վերոգրյալից, ինչպես նաև ՓԲԸ-ին հատկացվող գույքի արդյունավետ, նպատակային և պատշաճ օգտագործումն ապահովելու անհրաժեշտությունից՝ նշված Գույքը ՓԲԸ-ին նվիրաբերելը նպատակահարմար չենք համարում։ Ուստի, առաջարկում ենք Աղյուսակ 2-ում նշված Գույքը չներառել Կառավարության համապատասխան որոշման նախագծում։
	Քննարկվել է, Նախագծի հավելված 2-ի գույքը «Կարեն Դեմիրճյանի անվան մարզահամերգային համալիր» ՓԲԸ-ին (այսուհետ՝ Ընկերություն) նվիրատվության իրավունքով հանձնումը համարվել է նպատակահարմար, քանի որ տվյալ գույքի չափերը համապատասխանեցված են Ընկերության որոշակի հատվածների չափերին։ 


	4. «Դոպինգ Սփեյս» ՍՊԸ
	07.08.2026թ.

	
	N 

	Ի պատասխան Ձեր 06․08․2026թ․ № 03/11.11/5416-2026 գրության hայտնում ենք, որ ՀՀ Կառավարության «Գույք ամրացնելու, նվիրելու և անհատույց օգտագործման իրավունքով հանձնելու մասին» որոշման նախագծի վերաբերյալ առաջարկություններ չկան։
	Ընդունվել է ի գիտություն։







